정조 3년
己亥正月十六日辰時。上御仁政門。朝參入侍時。行都承旨洪國榮。行左承旨鄭民始。右承旨徐有防。左副承旨李義弼。右副承旨柳義養。同副承旨沈念祖。記事官李兢淵。注書徐鼎修。記事官李信祐鄭東浚。以次侍立訖。上具翼善冠袞龍袍。乘輿出仁和門。詣仁政門殿座。百官入就位。行四拜。贊儀引二品以上及有啓辭官。以次陞殿。領議政金尙喆。領敦寧鄭存謙。左議政徐命善進前。尙喆等曰。早朝勞動。聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。僅僅支安矣。尙喆等曰。歲初臨門。親行朝參。我聖上闢四門達四聽之盛意。孰不欽仰。而臣等俱以無似之質。職在三事之列。無以仰副我殿下好問察邇之聖德。俯仰慙恧。無以爲喩。今日百官。畢集庭下。必自卿宰。下至庶僚末職。廣詢博訪。使皆有懷無隱。畢陳其辭。克恢紸纊之聽。無棄芻蕘之說。俾有實效焉。上曰。卿等之言甚好。以此意知委。其中如有執藝之言。亦爲無隱畢陳之意。承旨竝皆知委。可也。上曰。右相之過執處義。尙今引入。誠可悶矣。尙喆曰。右相所遭旣如此。自上雖加敦迫。在其情勢。似難遽出矣。存謙曰。聞其情病。萬無遽然出脚之望云矣。命善曰。非但以嚴召之一向違逋爲惶悚。且以命召之屑屑往來。極爲未安云矣。上曰。卿等之言。旣皆如此。一向敦迫。亦非敬大臣之道。不可不今姑許免。以安其心矣。命書傳敎曰。右相事。誠可悶矣。臺言之過中。已諭於向日處分傳敎。而其在敬大臣之道。有難强其所不强。右相之職。今姑勉副。以安大臣之心。又命書傳敎曰。前後敦諭。旣悉予意。而每見卿疏啓。所執之處義。愈久愈固。期以必遞。卿之控懇。不但若此。在予敬大臣之道。亦不宜一味敦勉。以欠懋實底意。俄以是意。詢于諸大臣。大臣之意。亦與予意無異。卿之相職。姑爲勉副。以安卿心。此乃予待卿之深意存焉者也。卿其念予此意。卽日入城。仍謝西樞之命事。遣史官傳諭于前右相。與之偕入。上曰。政官牌招。大臣置處政事。當日爲之。出榻敎有防曰。政官出牌之際。參議之牌不卽呼望。以致遲滯。難免稽忽。當該注書。推考。何如。上曰。依爲之。出擧條命書傳敎曰。元戎不可久闕。且非以軍務事被罪者也。歲已改矣。前判書具善復。給牒敍用。又命書傳敎曰。前訓鍊大將具善復。復授前任。戶曹判書金華鎭曰。漕轉事目。今已頒下。各道各邑。固當着意奉行。而其中漕船。俱有領運差員。裝發上納。可以及時擧行。而其外自納各邑。或稱覓船之難。每多過期裝發。故船漢輩作奸逋欠之弊。沈水故敗之患。比比有之。致使莫重惟正之供。粒粒辛勤之米。多不免中間花消之弊。事極萬萬痛駭。今年則船運各邑。預先整待。船隻。守令。依事目躬往浦邊。極飭裝載。而必使監捧實監色。領運趁限來納事。各別嚴飭。及其上納之時。若有愆期濫載之邑。監色代送之處。逐邑査實。草記論罪。斷不饒貸。以此意。預爲出擧條。分付。俾無犯科之弊。而至若作錢作木布。此乃陸運者。尤無可以稽滯之端。而近來外邑。慢忽成習。奸弊多端。那移防換。專事延拖。經費之難繼。姑捨無論。事體之寒心。莫此爲甚。今年若復有如前稽納之邑。則該邑守令。隨現論罪之意。一體嚴飭。何如。上曰。依爲之。出擧條刑曹判書鄭好仁曰。朴敏行安命鉉等。錢簿磨勘後。可以發配。而敏行等。今方在囚。磨勘。何以爲之乎。上曰。姑爲保放。使之磨勘。可也。禮賓奉事金基良曰。廣興倉事。雖非臣職掌。竊有區區之見。敢此仰達矣。本倉弊瘼。臣知之。久矣。每當春漕來泊之時。所謂員役輩。不卽稟告於官員。任自發賣。換納劣米。其弊不些。窮民終歲勤勞。舂納惟勤之意。顧安在哉。此則捧納時堂郞。着意看撿。則庶可釐弊矣。至於頒祿時。其弊尤不可形言。蓋本倉員役及軍職廳書員輩。爛熳符同。無論軍職之在京在鄕。前付後減者及身故在喪之類。混同受出於實職頒祿之中。其間耗縮。不啻夥然。每朔所失。不知其幾百斛矣。且各司頒祿之時。倉底居人與員役。亦爲符同。代入受出。當受十斗者。加受一二斗。當受一石者。加受數三斗。畢竟都計加受之數。私自分食。本米之耗縮。又至百餘石之多。而若有反庫之報。則渠輩。彌繨無策。至以江上富商輩貿置之米。計石貸充。適然反庫。則以此免罪。還給貸米之際。以本庫之米好石完者。還報其米劣而石不完者。又計其數。受價而食。官米之欠縮。以此以彼。厥數甚多。此弊之流來。不知其幾許年矣。適値昨冬之現發。雖有倉官及倉吏之論罪。不救其弊。徒治其罪。則此政捨其本而治其末者也。若不創新制而仍舊規。則其弊將似前矣。以臣迷見言之。則每朔頒祿之時。自五上司六曹。以至府院寺監倉庫署。定爲次序。都計一司官員之數。合量其斛數與斗數而出給。然後各其司掌吏。率其官員家奴。都受其數。而使渠各自分給而去。則似無作奸欠縮之弊矣。軍職廳則每當頒祿之時。司直司果司正司勇。當爲受祿者。自兵曹精實成冊。臨時移送于本倉後。自本倉又都計司直諸員之數。而全數出給于該廳掌吏。加給實職之例。其他司果司正之數。亦如司直之例而全數出給。則亦似無紛挐欠縮之弊矣。上曰。大臣之意。何如。尙喆曰。該倉許多奸弊。誠極驚駭。今此所達。亦不無査實釐正者。此在該曹與該倉擧行之如何也。爲先申飭。好矣。命善曰。所陳不無意見。更令有司之臣。商確稟處。似好矣。上曰。出擧條。令該曹稟處。可也。出擧條基良曰。凡民間弊瘼。邑異而道不同。至如黃口之簽丁。白骨之徵布。此實爲通國之巨弊。而有識之憂歎。欠矣。生髮未燥之兒。已簽軍籍。旣骨成塵之魂。猶徵役布。蔀屋凍餧。侵徵百端。令人哀痛。足以干和。此豈非急急釐革。俾有實惠者乎。以臣迷見言之。則各邑旗牌官及除番軍官爲名號者。大邑則近七百餘。小邑亦不下三四百名。而此則自官徵捧而私用者也。將校之在邑底者外。竝令革罷。閑丁自有餘矣。此可爲救其弊之一端事也。不然則莫如戶布之爲便矣。上自卿宰侍從。及文蔭武有職名者外。竝徵一匹之布。至於鱞寡孤獨廢疾之類。無田土無率丁之人。竝皆勿侵。則惠鮮之德。裕用之道。自可竝行。而上項弊瘼。似得永除矣。事係重大。且涉更張。臣不敢直請。惟在朝家之處分。故敢此仰達。上曰。令廟堂稟處。可也。出擧條忠義衛李彦儒曰。璿源殿香祝。每年五次陪去。而初無先通。故所到各邑鋪陳等節。不謹擧行。莫此爲甚。至於驛店。則土室陋地。元無鋪陳床卓。莫重香祝。一時奉安。無嚴不敬。誠可爲悶。故不避猥越。敢此仰達矣。上曰。大臣之意。何如。尙喆曰。果如忠義所達。則事甚未安。分付本道。申飭沿路邑驛。好矣。命善曰。肇慶廟慶基殿香祝陪往時。必有擧行之例。依此申飭。似好矣。上曰。令該曹稟處。可也。出擧條上曰。備堂中。無他奏事之人乎。尙喆曰。別無可奏之事云矣。上曰。三司進前。有防曰。三司進伏之際。所鋪方席。不卽待令。事極駭然。當該排設房司鑰。令攸司科治。何如。上曰。依爲之。出擧條副應敎鄭志儉。掌令洪明浩。持平宋樂李夔。校理李度默金憙。副校理李泰永南鶴聞。正言柳孟養。修撰李儒慶進前曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。阻遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。畢竟處分。止於近島薄竄。嘻噫。此賊之有萬戮難赦之罪者。殿下所嘗洞燭者也。無一分可恕之端者。殿下亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬如此賊。而施以海島之簿罰耶。噫。殿下之不忍置法。而姑從此律者。不過曰恐傷先王之德也。欲體先王之心也。此則有大不然者。先王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之熒惑。赫然明斷。丕建大策。以奠我宗祊於億萬年盤石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之聖德。而恩不掩義。所以爲周公達孝也。以殿下之聖學高明。見理甚精。而何不劈破此義理之關。明正其亂逆之罪乎。請亟寢鄭致達妻減死安置之命。快正王法。以洩神人之憤。上曰。不允。志儉等曰。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。上曰。不允。志儉等曰。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心窃慨然。國無法則已。夫安有罪惡之如此。而終屈王章。使之晏然自在於田里之中乎。請放歸罪人金相福。亟令王府。拿鞫嚴問。快正王法。上曰。不允。志儉等曰。嘻噫痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷息行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸賊之招觀之。根柢之所萌蘖。龜賊也。窩窟之所豢養。龜賊也。其在塞亂源杜禍本之道。尤不可一刻假息於海島。而尙今靳允。憂危轉甚。若此度日。將不知幾許量𨩌。又起於幾處。方來之憂。先事之慮。容有極哉。請黑山島定配罪人龜柱。亟加嚴鞫。快正王法。上曰。不允。明浩樂夔孟養曰。敬彬成運之與若淵相簡。爛熳綢繆之狀。旣已畢露於諸賊招辭之中。而抵賴不服。未施當律。揆以王章。失之太寬。請濟州牧移配罪人敬彬。熊川縣定配罪人成運。亟令王府。更爲設鞫得情。上曰。不允。明浩等曰。澤遂。爛熳同參於啓能凶慘不道之謀。而只誅其身。王章未伸。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。上曰。不允。明浩等曰。會遂之罪惡。與澤遂。一而二。二而一。則啓能凶慘不道之謀。必無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。上曰。不允。明浩等曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府。嚴鞫得情。上曰。不允。明浩等曰。嘻噫痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。締結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉招出之後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲吏判。某也爲閫師等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖往斃。王章未伸。擧國同憤。今以渠之招辭觀之。雖優爲謀逆不少之人。何可遽然承服。又以爲如欲殺之則速出斬之等語。肆然發惡。而且太甲桐宮之說。果與諸賊。一席酬酢。而展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。上曰。不允。明浩等曰。啓能趾海等諸賊窮凶極惡。自有天地以來所未有者。而限以國法。賊能未施孥籍。賊趾兄弟。猶貸其凶種之稚少者。梟種稍長。安知不更肆獍惡。如範等所爲者耶。法令有限。事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種年未滿者。待其稍長。卽是邦刑。俾絶凶逆易種養禍之患。上曰。不允。明浩等曰。志恒之罪。可勝誅哉。聖朝之眷注於渠何。如倚毗於渠何如。而始旣拔擢於擧世擯棄之中。特又寬宥於贓汚狼藉之後。而小無圖報之意。反肆狼厲之氣。久掌戎權。而陰結宦侍。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆哮。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來爛熳酬酢之說。尤是萬古所無之惡逆。窮凶情節。綻露於賊泰之招。密書之頻數往來。於逆來諸因之供辭。若出一口。情節昭著。無非渠之結案。以其頑慝。抵賴不服。未施當施之王章尙稽。輿憤益切。請物故罪人志恒之支屬應坐者。絶島散配。上曰。不允。明浩樂夔曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間哉。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。明浩等曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。上曰。不尤。明浩等曰。錫達。以厚賊之父。尙今偃息於覆載之間者。輿情已極齊憤。而況此犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。明浩等曰。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆。亟施竄配之典。上曰。不允。明浩等曰。竄配罪人金載順。附麗諸賊。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣定配罪人金載順。亟命王府。設鞫嚴問。上曰。不允。明浩等曰。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。惡國之跡。煸禍之計。昭不可掩。此必有窩窟譸張之致。若不鉤覈得情。快施當律。則其何以絶奸萌而杜禍源哉。決不可歸之於尋常造言之科。有所容貸。請三水府定配罪人洪達洙。亟令王府。更加嚴鞫。依律處斷。上曰。不允。明浩等曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。嘻噫痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。依托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容貸於覆戴之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。明浩等曰。有臣宗甲義駭駿。和應聖中叵測之說。推詡薦引。看作奇貸。敢於書筵出入之時。肆然迭奏。嘻噫痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未申。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。上曰。不允。明浩等曰。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。明浩等曰。罪人趙嵎。以物故罪人峸之弟。今番諸逆之凶謀逆節。萬無不知之理。而抵賴不服。端緖未究。遽有酌處之命。王章未申。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。明浩等曰。罪人南興老。以逆述之狎容。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。明浩等曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。明浩等曰。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。上曰。不允。明浩等曰。鳴遠。旣於若淵冤死之說。爛熳參涉。又敢作爲萬萬叵測之說。恣意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。上曰。不允。明浩等曰。物故罪人德泰。以逆來之子。締交志恒。而渠父與逆賊志恒。陰謀之綢繆。渠旣同參。凶札之往復。渠亦傳致。窮凶極惡之情節。渠自吐實。而其徑斃。王章未伸。輿憤益切。請物故罪人德泰支屬應坐者。一一査出。絶島散配。上曰。不允。明浩等曰。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶蘖。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰謀情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未申。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。明浩等曰。俄者合啓。未蒙允兪。衷情抑鬱。愚憤倍激。三司齊發。今幾年矣。又當歲初。一味玩愒。此莫非臣等誠意淺薄。不能上孚。使元惡大懟。尙今偃息。一則臣等之罪。二則臣等之罪。然而積久相持。終靳一允。國體徒損。彝倫晦塞。雖未知聖意之攸在。區區愚衷。實不能無憾於天地之大也。殿下試思之。諸賊未置法之前。合啓無可已之時。而畢竟殿下。雖欲不從。得乎。是旣畢竟之不可不從。則一年二年。訖無止泊。國不得爲國。臣不得爲臣。此何景像。此何國綱。今於新春。政令事爲。一懋淬勵。而惟此窮天極地之諸賊。尙逭王章。則其將以臺閣上一張故紙。又過此歲如前之爲乎。臣等每一登筵傳啓。便同文具。顔騂背汗。直欲無生。臣等到此。情亦慽矣。惟願聖明。察臣等必討之誠。念國法必誅之義。亟回聖心。快賜允從焉。上曰。已諭於前後所懷之批矣。明浩等曰。臣等合啓之請。終未蒙允。則區區節目間事。有未暇及。而但事係法府。有難廢閣。敢此仰達矣。向來大臣。以三司用牌。月終修報政府。事有所筵稟矣。其後因堂疏。有下詢處之之敎。而尙無指一決定之事。故憲府雖欲出牌。以修報之際。事多掣礙。因循不出。訖至累朔矣。大抵出禁之際。不無濫雜之弊。而此則惟當嚴設防閑。摘發論罪。而至於許多禁條。因此而不出。便同因噎廢食。閭巷奸民。將何以懲畏哉。臣謂修報一款置之。依前出禁宜矣。上曰。大臣之意。何如。尙喆曰。憲府以糾察衙門。今因修報政府之令。何可廢出禁之古規乎。若或禁路太濫。反貽民弊。則臺閣廟堂。自當隨現論責。報政府一款。姑置之。使之依前出禁。似得宜矣。命善曰。月終之報。諸議皆以爲不便。至於法司弛禁之境。則雖有銷刻之嫌。豈無變通之道乎。修報一款。姑令置之。似好矣。上曰。依爲之。孟養曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。孟養曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府。設鞫得情。快正王法。上曰。不允。孟養曰。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所爲。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。上曰。不允。孟養曰。竄配罪人金載順。性本妖詐。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰嘗試凶論之類。決不可薄竄而止。請海南縣竄配罪人金載順。亟令王府。設鞫嚴問。上曰。不允。孟養曰。嘻噫痛矣。聖中有臣宗甲義駿等。罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。孟養曰。宮人福永。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可微賤而容貸。請還寢福永酌處之命。依律處斷。上曰。不允。孟養曰。申光復。本以啓能之切姻。腸肚相連。綱繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復。更令王府。嚴鞫得情。上曰。不允。孟養曰。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綱繆情節。綻露無餘。而未及承款。遽有酌處之命。王章未申。輿憤莫洩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。孟養曰。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未申。輿憤愈激。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。孟養曰。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。俱出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未申。輿憤愈激。請減死罪人大燮。亟寢酌處之命。仍令王府。設鞫得情。快正王法。上曰。不允。孟養曰。罪人弼海。以逆範之族屬。卵育其家。爛熳綢繆之狀。世所共知。旣已知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。上曰。不允。孟養曰。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑未加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之憂危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。孟養曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。上曰。不允。孟養曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等之說。欲售包藏之心。幸賴至明之天。得無不測之危。而至今思之。心骨俱冷。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。上曰。不允。孟養曰。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是恒簡切屬。則俱不可全然放釋。請亟收放逐罪人鄭遠達。珍島郡定配罪人閔百奮放釋之命。上曰。不允。孟養曰。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅删日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。孟養曰。昌鼎。旣是逆淵之至親。自同平人。偃息城闉。已極放恣。而與量海後翼。爛漫往來。綢繆謀議。前後情跡。綻露無餘。則不可以量海端緖之自渠現露。有所參酌。請河東府減死定配罪人昌鼎。依律處斷。上曰。不允。孟養曰。範聖。以逆淵之至親。黨附極賊。締結凶徒。日夜綢繆。情跡叵測。雖以渠之供辭觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。惡可已乎。雖以大聖人好生之德。特降酌處之命。三尺至嚴。決難容貸。請濟州牧減死定配罪人範聖。依律處斷。上曰。不允。孟養曰。物故罪人德泰。以逆來之養子。締結志恒。而逆來賊恒之綢繆陰謀。渠輩皆同參。往復祕札。渠亦傳致。窮凶情節。渠自吐實無餘。而以其徑斃。王章未申。輿憤莫洩。請物故罪人德泰支屬之應坐者。一倂詳査。絶島散配。上曰。不允。孟養曰。志遜。以恒賊之庶從。爲恒賊之卒徒。宿食於恒家。隨從於恒謫。陰謀祕計。狼藉同參。恒賊徑斃之後。獄情肯䋜。惟係志遜。則不可以其供辭之似實。遽施寬典。請柒原縣定配罪人志遜。更令王府。設鞫嚴問。期於得情。上曰。不允。孟養曰。今番鞫獄諸賊之情節。俱極巧惡。而減死定配罪人德秀。以逆宦國來之子德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮覈得情。請減死定配罪人德秀。亟令王府。更加嚴鞫。快正王法。上曰。不允。孟養曰。鄭履煥。特一龜柱之食客也。私人也。龜柱島配後。特下傳敎。斥黜履煥。處分至嚴。好惡大明。而其黨後翼。不勝悍毒之心。投進凶悖之章。右袒龜柱。稱詡履煥之不已。至有犯上不道之語。今秋後翼。始伏王章。履煥。自知其難免於黨與之誅。身在罪籍。敢投一疏。外稱自引之義。內售黨惡之心。上款下語。盛稱龜柱。憤不顧身。爲國討賊之事。下段引罪。不過取友不端四字而已。噫。世所謂不端之友。卽是博奕酒色。操身不謹者類。渠敢以亘古所無之凶魁。强謂之不端。見其疏者擧皆奇怪。聞其言者莫不駭痛。此輩眼中。無君無國。惟以愛護血黨。抵死不悔。使主勢國綱。日趨孤弱者。爲今日凜凜汲汲之憂。而豈有如履煥之放恣無嚴者耶。此而置之。將見凶醜餘蘖。稱以自明。後先接跡。爲國家無窮之患。請削黜罪人鄭履煥。絶島安置。上曰。不允。孟養曰。討逆之上下相持。今已四載矣。膽傳故紙。便作例套。必討之義雖陳。無將之誅終靳。致使今日臣子。尙戴一天。輿憤之激。已無可言。國法之壞。無復餘地。此政君臣上下明目張膽慮危防患之時也。嗚呼。罪如鄭妻之元惡。凶如龜柱之大懟。而或尙留城闉。或薄竄海島。有若尋常罰謫。已經勘斷者然。一國之人痛惋抑鬱。皆以爲殿下。主恩而不主法。若此不已。王章將無可申之路。此賊終無可死之期。凶醜未除。餘蘖尙多。附麗之徒。互相誑惑。窺覬之徒。暫相煽惑。難言之患。難圖之患。實有朝夕凜然之慮。以殿下之明聖。何不念及於此。而一向靳允。上不憂宗社之阽危。下不顧臣民之齊憤耶。噫。凶魁大辟。尙逭邦刑。黨與先討。輿憤未洩。相福瑩集。何等奸肚。何等逆腸。而羽翼凶麟。聲勢賊謙。言根之究。深文之詆。至令思之。心骨俱顫。日記之没字。淑問之頑拒渠輩眼中。久無國法。如許凶逆。尙逭一鞫。悠悠幾載。戴頭地上。由是而國綱民彝。日益壞損。豈不痛哉。豈不痛哉。古者三司合啓之外。政院逐日陳啓。大臣每當入侍。合辭共請。以乙巳事觀之。近例尤班班。今則不然。懲討之義。只付三司。下以備數塞責。上以不允例批。更無出力爭執。不得請不退之意。如此而何以動人主之聽而嚴國家之法乎。請依乙巳近例。上自大臣。以至政院三司。各盡嚴討之義。殿下亦宜亟賜允從。以洩神人之憤。上曰。所啓是矣。孟養曰。聖姿天縱。睿德日臻。堯舜君民。庶幾企望。禮致儒賢。獲覩盛擧。而儒賢登對之初。先以立志二字。爲殿下做治之本。此誠學問上要訣也。臣愚以爲。志不立則學不就。學不就則道不行。今夫凡人之執事。不先立志。則難以成功。況於帝王之學。操化育之柄。致久大之業哉。殿下剛決之志一立。則紀綱可振。而懲討之典。從而擧矣。恢張之志一立。則言路可開。而讜直之風。從而興矣。若以官人爲憂。而立志於董治之工。則何患乎賢邪之難別。若以侈風爲憂。而立志於昭儉之地。則何慮於淆漓之不變。以至於日用事爲動靜語默之間。莫不有先立志以爲本原之工。則萬化丕應徯志。至治易於運掌。殿下何憚而不爲此耶。況今儒賢造朝。講筵旣始。則政宜鎭日引接。無時召對。討論經史。講究治體。切而復磋。琢。而復磨。益篤典學之志。勉勉進修。則其於克聖之工。丕變之效。不終日而將見一國之興仁。豈不休哉。請益加眷念。克盡終始之工。上曰。所陳切實。依啓。孟養曰。近日言路。不可謂不開矣。芻蕘之言。殿下皆虛己而受之。和顔而導之。臨御以來。未嘗有以言獲罪者。庶幾讜言日進。而簾陛之間。謇諤無聞。巖廊之上。訏謨不張。此其故。何哉。前後論事之臣。不患無人。而纔蒙許可。終無布施。事係恤民。語涉治務。而廟堂之稟處。該道之覆啓。雖有成命。因循廢閣。都無猷爲。不免紙上之空言。則言者之解體。國綱之日頹。固無足怪矣。向來統營之錢還變通。道臣帥臣之言。各有所見。而自上詢問之擧。屢發於前席。自下終無指一斷定之論。至於守摠存罷之議。沁喬合設之謨。斷自淵衷。議及逆僚。寔出於省冗兵備陰雨之盛意。而議論多岐。遷就無決。雖特敎變通。猶尙如此。況於自下進言之事乎。恬憘之習猶古。委靡之風漸長。百僚含默。無一體國擔當底意。使吾君。獨運萬機。宵衣旰食。至有中朝之發嘆。噫。雖堯舜在上。若無皐夔之贊揚。則何以成國家之至治。而目今在廷之臣。非盡無才猷風議。可踵古人者。而彌縫架漏。熟處難忘。際此千一之會。而未效一二之策。臣實爲世道慨然也。此固今日諸臣之罪。而臣比則草也。若聖志堅定。褒勤勵而默頹惰。審於始事。不以流俗而沮其謨。愼於終始。不以掣肘而懈其心。持之悠久。眷眷不失。則如風之尙草。豈無四方從風之休乎。惟在聖明。益勉聖志。風勵群工。責三司以謇諤之風。勗卿宰以廊廟之務。下至微官末僚。各盡忘私奉公之節。則邦國昇平。家隨而寧。臣主共享休美。豈不盛哉。請益留聖念。俾有實效。上曰。所陳亦甚切實。依啓。孟養曰。近來隄防不嚴。釁蘗之蹤。尙多參錯。朝班專無顧畏之意。國綱解弛。仕路不淸。足可以觀世變也。雖以金方行事言之。渠以敬彬之妹壻。屢爲凶逆之援引。再入鞫庭。幸脫黨與之誅。於渠可謂寬典。向來調用之下敎。縱出於滌瑕維新之聖意。而至於大祝塡差。便是三司舊踐。尤駭聽聆。其在懲勵之道。不可置而不論。請兵曹佐郞金方行三司之望。一倂改正。差祭銓郞。從重推考。上曰。銓郞事。姑先依啓。上曰。臺臣之言。誠是矣。近來隄防。轉益不嚴。義理漸至不明。以今番金方行事觀之。當初處分。雖出從寬之意。而自下檢擬。便同無故者然。若是不已。隄防一壞。則鄭妻龜柱。猶屬餘事。其間隱憂深慮。將無所不至。言念及此。寧不寒心。至如尹世敎事。則今於年久世遠之後。尙此論之不已。防之愈峻。而乃於近日討逆。一未見有明目張膽。出力擔當之人。蓋於久而遠者。則討之猶恐其不峻。近而重者。則視若尋常。一皆蕩然。誠未知其何故也。大體在上之人。雖主從寬之典。在下之道。當持司直之論。而今則在下者。擧多面陽背陰之徒。無一誠心致討之人。國事人心。到此地頭。方來之憂。將不知至於何境矣。尙喆曰。爲今日臣子者。苟非凶肚逆腸。孰敢有一毫緩忽於懲討之義。而至於今番金方行事。果爲駭然矣。孟養曰。李廷熽之請建儲位。趙聖復之參聽機務之疏。俱出爲國家萬世大計。拚死盡言。百載之下。令人激仰感泣。不幸爲凶黨。構殺流竄。聖復。雖蒙雪冤贈職。而廷熽。尙未蒙一視之恩。請依趙聖復例。李廷熽特加貤贈之典。以酬盡忠王事之舊臣。其餘辛壬死事之可合恤典而未及擧行者。亦令該曹。博訪隨錄。風勵一世。上曰。依啓。孟養曰。灣上義士崔孝一車元轍安克誠等。與故府尹林慶業黃一皓諸人。密通天朝。謀襲虜營。大功未成。祕計先露。慘被虜館之屠戮。而孝一則獨免虜禍。自經於崇禎皇帝墓前者。尤萬萬卓犖奇偉。至今思之。氣聳膽掉。列聖朝前後褒贈優恤。非止一再。而聞今其覆巢餘裔。窮不聊生。請仰體列聖朝德意。使守土之臣。存恤孝一等子孫。題給米布。以示朝廷崇獎節義之盛意。上曰。依啓。孟養曰。妖任凶吉等逆節。亘古今所無者也。其凶種逆支。不可晷刻留置於覆載之間。而雖以好生之大德。尙靳遺種之盡戮。而至若甘丁負犯。尤何等至妖至慘。而似聞其至親應坐者。漏網於散配之典。潛伏城闉之間。刑政之紊亂。隄防之疎虞。不勝萬萬寒心。以此推之。非臣所聞之外。又不知幾許逆支。潛漏邦刑。相與竊笑而暗逞凶圖耶。請令有司。甘丁至親應坐者。亟爲査出正法。而其時當部官及京兆金吾當該堂郞。竝施譴削之典。以嚴王章。上曰。依啓。孟養曰。臣見堂后日記。詳略不同。朝家典禮時服色。儀註或有不錄。錄者亦多誤處。考出之際。每患憑信之無路。事之疎漏。莫此爲甚。久遠日記。今難追改。而方當先朝實錄纂修之時。請令該廳堂郞。參考禮曹謄錄。詳加釐正。俾有後考。上曰。依啓。孟養曰。國家之設官分職。各有所事。卯酉之例。坐起之法。所以董飭朝務。無闕庶政之意也。前後朝家之申飭。非一非再。而近日百隷怠官。慢不省識。盡仕多頉。宵直或闕。已不勝寒心。而至於六曹三司。事務緊重。都民休戚。多在於此。坐起卯酉。雖有其名。而多欠誠實。或纔開而旋罷。或晩至而早歸。曹務民事。率多廢閣。甚非實心奉公之道。請各別申飭各司。恪遵舊典。頻送摘奸。嚴繩犯者。以勵群工。上曰。依啓。孟養曰。近來各官。欽體朝令。別無作弊民間之事。而日前靑城尉沈能建家奴。白晝刺殺人於大道之中。今方見囚該曹。事之驚駭。莫此爲甚。能建常時。若能檢飭宮屬。豈至如是放恣乎。犯者應有當律。而縱奴殺人之都尉。亦不可不懲戢。以戒他宮。請靑城尉沈能建。亟施削施之典。上曰。依啓。孟養曰。坐更之法。法意甚重。上自大臣。下至匹庶。輪出一人。以助民役。而各營各司之陪吏。藉勢圖免。蹊逕極多。甚至免役圖書。尤萬萬駭怪。家坐更次。太半不均。不但此也。雖以坊民應行之常役。莫敢誰何於此輩。至今貧民下戶。偏困於替當之事役。此而不飭。民何以堪乎。請嚴飭京兆。坐更次第。一切均定。所謂圖書。無遺收聚燒火。小除都民之痼弊。上曰。依啓。孟養曰。城門所重。與國門無異。而闕門則以守門將守之。城門則輪差禁軍。秩卑人微。殊非重門撃拆之意。請令兵曹稟處。以閑司實職人。擇送各門。以重典鑰。上曰。依啓。孟養曰。臺閣之臣。執法司直。糾正百僚。職責甚重。故自前雖非承牌往來。必公服前導。使民得以觀瞻而聳動。漢代驄馬之謠。宋世閻羅之憚。所以爲美談於千古也。今之爲臺閣者。有何羞憚。而出人遮面。率多布衣廢導。此雖小事。關係亦重。請飭兩司。雖非公行。必具官服及喝導。以重臺體。以復舊規。上曰。依啓。孟養曰。遐方固窮修飭之士。朝家之搜放錄用。而寔出褒嘉其人。欲試職事之意。而問有未肅恩命。旋罷其官。自上未識其何狀而可以用捨者。當者之逡巡不拜。不害爲重廉之道。而朝廷之置而不問。殊非拜官之本意。請令諸道道臣。知悉此意。趁其限內。勤諭起送。如漢時隨計上來之法。上曰。依啓。孟養曰。連歲大饑。民命近止。東北三南。雖施賙賑之政。而穀簿虛擁。飢口數夥。實無均濟普救之望。已極哀痛。而京畿兩西。謂以稍實。驪利等數邑外。皆不在於分賑之中。舊穀旣無留儲。新農絶少所收。布稅糶糴之外。富民太半呼庚。貧戶尤無所賴。襁褓流離。塡壑在卽。九重深邃。無以遍察乎萬姓辛苦。而有司之臣。只按近例。不敢請賑。臣當見我殿下。憂恤民隱。忘寢與食。而群下。不能對揚聖心。越視齊民之損瘠。厚廩自奉。未見至誠而分憂。若不特出格外之恩。分賑尤甚之邑。傾困倒廩。救焚拯溺。則麥前窮民之塡壑。將不知以幾千數矣。況歲年用度。固當節損。而京外擧措之豐亨。無異常時。使星廚傳。官府遊宴。尤宜十分省減。而甚至於濫乘馹騎。貽弊郵卒。過用刑杖。惶駭州郡。威勢所在。莫敢誰何。此等弊端。不無害歸艱食之疲氓。請申飭廟堂。以上諸條。或趁速施行。或行關嚴飭。違越禁令者。使道臣隨現啓聞。知而不發覺者。先自道臣勘罪。以明朝家爲民之至意。上曰。依啓。令廟堂。可以稟處者稟處。可以關飭者關飭。俾有實效。可也。孟養曰。近來竊發之患。遠近同然。三南兩西之路。行人晩發早入。郊堈至近之地。亦多有傷人攘奪之變。聽聞所及。極爲驚心。內而捕廳。外而鎭營。專責禁暴止盜之事。則朝家之前後嚴飭果何如。而終不惕念搜捕。以除民害。如是而設置之意安在。請左右捕將。從重推考。捕廳及諸道討捕營。更加嚴飭。多般譏誷。俾有實效。上曰。依啓。孟養曰。臺閣之言。寧激無渝。雖有不槪於聖念。唯當優假言臣。以勉來者。而向來李殷模削職處分。臣豈不知慰安大臣。兼重堂陛之聖意。而近來臺閣之上。風習委弱。都無一分骨鯁之意。錚錚之殷模。先受重譴。臣恐遐邇之人。未審聖心之所在。而以謂言者。輕加推折。訑訑之色。將拒人於千里之外。是豈察芻蕘來鳳凰之意乎。入侍三司。無一匡救。泯默而退。誠甚慨然。請加三思。收還李殷模削職之命。以光優容之聖德。伊日入侍三司。一倂從重推考。上曰。依啓。尙喆曰。先朝諫官。有一日十二啓者。當時傳以爲美事。今日臺臣所論。至於十七啓之多。誠爲稀罕。且其中各項論列。無非切中時務。俱合採行。臣等之心。切不勝欣賀矣。上曰。臺啓之若是勤。渠可謂近來初有。誠甚嘉尙矣。命書傳敎曰。初入臺地。一日陳十七啓。語皆慷慨切實。君德時政。無不及之。予甚嘉之。其在獎直來諫之道。合有褒賞之典。司諫院正言柳孟養。特賜中鹿皮一令。使之帳前親受。志儉度默熹泰永鶴聞儒慶曰。臣等有區區所懷。敢此仰達矣。殿下睿質天縱。聖學高明。非臣等所可仰裨萬一。而適忝論思之列。當此歲初朝參。何敢不竭其一得之愚哉。夫帝王之道。不出於明德新民。而明德爲本。新民爲末。故自古帝王。未有不先懋其實德。以行其實政者也。是以體用相須。本末相資。而必也體立而後。用有以行。本正而後。末隨而治。此所以涵養本原。爲聖學之要道也。今殿下。春秋鼎盛。志氣奮發。政宜日開講席。究明經旨。而雖於淸燕護蠖之中。必於本原上致力。以盡靜時涵養之工。無一息間斷。然後方可爲動時省察之本。故天德王道。要在謹獨。而謹獨工夫。又在戒愼二字矣。今方儒賢在朝。進接頻繁。其啓沃裨益之功。豈待臣等膚淺之言。而芹曝之誠。亦不能自已。惟殿下留神焉。上曰。所懷切實。當體念矣。志儉等曰。俄參三司之啓。而三司之論。上下相持。凡幾日月矣。今歲律又新。而在下則謄傳故紙。自上則一味靳允。有國有法。寧有是哉。其中鄭妻龜柱。極千古妖凶之罪。而猶自假息於覆載之間。固今日臣子之所共憤惋憂慨。不欲俱生者也。況今飢饉薦臻。人心易動。而元惡未誅。禍根自在。隱憂遠慮。誠無所不至。殿下何不念及於此乎。臣等添在三司之列。不能回天。一則臣等之罪。二則臣等之罪。今日此言。亦近於應文之具。而沐浴之義。根於秉彝。禍機之發。若在肘腋。一段憂憤。實由衷赤。又此煩陳。而臣等則辭意俱竭。別無動聽之言。殿下則循例賜批。輒靳轉環之德。此豈非悶隘抑鬱之甚乎。更伏望穆然三思。夬揮乾斷。亟行天討焉。上曰。所奏切實。當留意矣。志儉等曰。殿下臨御以後。朝著淸明。雖彼胥吏。欺奸之習。亦庶幾小熄。而以近日事觀之。則太倉頒祿之米。濟監公用之資。公肆偸竊。罔有紀極。豈不大可寒心哉。此必該吏輩與計士。符同幻弄之致。其所見發者如此。則安知他司之不然哉。臣等以爲。特命該曹。別定解事郞官。有錢穀衙門文書。一倂溯考十餘年條。以爲査明虛實之地。宜矣。上曰。令廟堂稟處。可也。志儉等曰。今番春初。賑事方始。朝家之隱恤措置。旣盡其方。則庶幾無損瘠之患。而凡民之不及於飢口者。專賴還穀而資活。則糶政所關。不減於賑政。而大抵各邑還穀。於其捧納之時。則未有不以斗斛準量。而其及分給之際。則或有只以石計又復斛量之例。故吏緣爲奸。潛肆偸竊。斛中每患不實。甚至有分石之弊。而民受其害矣。臣等以爲。宜令廟堂。行會各道各邑。使之勿循此等謬例。準量分給。俾實惠下究焉。上曰。依爲之。樂曰。臣言識巽軟。本不合於淸朝耳目之任。而日前次對。入侍臺臣。以言獲罪。而不能卽地匡救。以致院啓請推之擧。臣何敢一刻冒據於臺次乎。請命遞斥臣職。上曰。勿辭。義養曰。持平宋樂。再啓煩瀆。退待物論矣。上曰。知道。明浩夔曰。臣等愚迷巽軟。今登歲初筵席。不能出一言論一事。滿心慙恧。無地自容。諫臣以向日言官處分。不卽匡救。其時入侍三司。有請推之啓。臣等雖非伊日入侍之人。臺閣言責。不在於入侍與否。則不職之失。實無異同。臣等何敢一刻晏然於臺次乎。請命遞斥臣等之職。上曰。所辭過矣。勿辭。亦勿退待。義養曰。掌令洪明浩。持平李夔。旣登筵席。不爲處置。雖緣情勢。有違格例。竝推考。何如。上曰。依爲之。出擧條明浩夔曰。臣等於僚臺處置。以義無異同。不敢冒當。徑先退次。致有承宣請推之擧。以此以彼。勢難仍冒。請命遞斥臣等之職。上曰。勿辭。義養曰。掌令洪明浩。持平李夔。再啓煩瀆。退待物論矣。上曰。知道。孟養曰。掌令洪明浩。持平宋樂李夔。引嫌而退。臣固當處置。而其所引之嫌。實緣臣之請勘。則在臣廉隅。不可循例冒當。而臣旣登筵。不爲處置。有損臺體。豈可晏然於臺次乎。請令遞斥臣職。上曰。勿辭。亦勿退待。義養曰。掌令洪明浩。持平宋樂李夔。引避退待。正言柳孟養。亦爲引嫌。不爲處置。大司憲吳載純。卽爲牌招。以爲處置之地。何如。上曰。依爲之。出擧條漢城判尹蔡濟恭曰。臺臣。以坐更申飭之意。有所陳達。臣亦有可達者矣。坐更之法。每於該契通街。結幕守直。中間或有以附近移就於宮殿倉庫守直之處。而此皆以京兆捧甘就元坐更實數中推移者也。近來國法解弛。如權設都監及鑄錢所。旣有元坐更。而不由京兆。直爲責立別坐更。其所誅求。罔有紀極。至於文武試所。則元無錢穀可以守直者。三使臣乾糧所。則係是私事。而亦直爲分付。責立坐更。捉致部隷。鞭扑狼藉。常制之外。擅行加設。已是萬萬未安之事。而洞任之操縱。坊民之呼冤。有不可勝。從今以後。科外責立者。自臣曹。隨規草記論罪。出擧條嚴飭各部。以防私立之弊端。不可已矣。上曰。依爲之。出擧條命書傳敎曰。臺臣旣奏。擧條從當啓下。而卯酉仕各司郞廳及京兆各部官員。自政院爲先招致。俾令惕念擧行。期有實效事。另加。分付。贊儀啓禮畢。上降座乘興。由仁和門還內。諸臣以次退出。